Document ID: 32013D0432

PROVEDBENA ODLUKA KOMISIJE
оd 13. kolovoza 2013.
o izmjeni Odluke 2011/207/EU o utvrđivanju posebnog programa kontrole i inspekcijskih pregleda koji se odnosi na oporavak plavoperajnog tunja u istočnom Atlantiku i Sredozemnom moru
(priopćeno pod brojem dokumenta C(2013) 5224)
(2013/432/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike (1), a posebno njezin članak 95.,
budući da:
(1)
Međunarodna komisija za očuvanje atlantskog tunja (ICCAT) donijela je 2006. višegodišnji plan oporavka stoka plavoperajnog tunja u istočnom Atlantiku i Sredozemnom moru. ICCAT je taj višegodišnji plan oporavka izmijenio tijekom godišnjeg sastanka 2008. Izmijenjeni plan prenesen je u pravo Unije Uredbom Vijeća (EZ) br. 302/2009 od 6. travnja 2009. o višegodišnjem planu oporavka plavoperajnog tunja u istočnom Atlantiku i Sredozemnom moru (2). Na ICCAT-ovom godišnjem sastanku 2010. taj je plan dodatno izmijenjen i poduprt ICCAT-ovom Preporukom 10-04 i prenesen u pravo Unije Uredbom (EU) br. 500/2012 Europskog parlamenta i Vijeća od 13. lipnja 2012. o izmjeni Uredbe Vijeća (EZ) br. 302/2009 o višegodišnjem planu oporavka stoka plavoperajnog tunja u istočnom Atlantiku i Sredozemnom moru (3).
(2)
Kako bi se osigurala uspješna provedba izmijenjenog plana oporavka, donesena je Odluka Komisije 2009/296/EZ (4) kojom se utvrđuje poseban program kontrole i inspekcijskih pregleda koji obuhvaća razdoblje od dvije godine, od 15. ožujka 2009. do 15. ožujka 2011.
(3)
Poseban program kontrole i inspekcijskih pregleda koji se odnosi na oporavak plavoperajnog tunja u istočnom Atlantiku i Sredozemnom moru, kako je utvrđen Odlukom Komisije 2011/207/EU (5), donesen je u cilju osiguravanja kontinuiteta programa uspostavljenog Odlukom 2009/296/EZ i trenutačne provedbe određenih odredaba ICCAT-ove Preporuke 10-04. Odluka 2011/207/EU obuhvaća razdoblje od 15. ožujka 2011. do 15. ožujka 2014.
(4)
Uzimajući u obzir rasprave ICCAT-a tijekom godišnjeg sastanka 2011. i u cilju potpune provedbe odredaba koje zahtijeva ICCAT, bilo je primjereno, u nedostatku prenošenja tih odredaba u pravo Unije, izmijeniti Odluku 2011/207/EU kako bi se proveli zahtjevi koji se odnose na uzorkovanje i pilot-aktivnosti utvrđene stavkom 87. ICCAT-ove Preporuke 10-04 o uspostavi višegodišnjeg plana oporavka plavoperajnog tunja u istočnom Atlantiku i Sredozemnom moru. Stoga je objavljena Provedbena odluka Komisije 2012/246/EU od 2. svibnja 2012. o izmjeni Odluke 2011/207/EU o utvrđivanju posebnog programa kontrole i inspekcijskih pregleda koji se odnosi na oporavak plavoperajnog tunja u istočnom Atlantiku i Sredozemnom moru (6).
(5)
Na godišnjem sastanku 2012. ICCAT je donio Preporuku 12-03 o izmjeni višegodišnjeg plana oporavka plavoperajnog tunja. Radi osiguravanja kontinuiteta programa uspostavljenog Odlukom 2011/207/EU i trenutačne provedbe određenih odredaba ICCAT-ove Preporuke 12-03, primjereno je ažurirati i ispraviti određena zastarjela ili netočna upućivanja koja su postojala u Odluci 2011/207/EU.
(6)
Odluku 2011/207/EU treba stoga na odgovarajući način izmijeniti.
(7)
Mjere predviđene ovom Odlukom u skladu su s mišljenjem Odbora za ribarstvo i akvakulturu,
ODLUČILA JE:
Članak 1.
Odluka 2011/207/EU mijenja se kako slijedi:
1.
članak 1. zamjenjuje se sljedećim:
„Članak 1.
Ovom se Odlukom utvrđuje poseban program kontrole i inspekcijskih pregleda kako bi se osigurala usklađena provedba višegodišnjeg plana oporavka plavoperajnog tunja u istočnom Atlantiku i Sredozemnom moru koji je donijela Međunarodna komisija za očuvanje atlantskog tunja (ICCAT) 2006. godine, a koji je prenesen Uredbom (EZ) br. 302/2009 te dodatno prenesen u pravo Unije Uredbom (EU) br. 500/2012 Europskog parlamenta i Vijeća (7) i zadnje izmijenjen ICCAT-ovom Preporukom 12-03 od 10. prosinca 2012.
2.
u članku 3. točka 2. zamjenjuje se sljedećim:
„2.
sve ulove, iskrcaje, prebacivanja, prekrcaje i stavljanje u kaveze, uključujući pilot-istraživanja provedena radi bolje procjene broja i težine plavoperajnog tunja u trenutku ulova i stavljanja u kaveze, uključujući s pomoću stereoskopskih sustava i programa koji primjenjuje sustave stereoskopskih kamera ili alternativne tehnike koje omogućuju jednaku preciznost, a obuhvaća 100 % svih aktivnosti stavljanja u kaveze kako bi se za svaku aktivnost stavljanja u kaveze precizirali broj i težina ribe;”;
3.
članak 4. mijenja se kako slijedi:
(a)
točka 4. zamjenjuje se sljedećim:
„4.
provedbe svih promatračkih programa Unije, uključujući promatračkih programa država članica i ICCAT-ovog Regionalnog promatračkog programa, kako je predviđeno točkama 90., 91. i 92. i Prilogom 7. ICCAT-ovoj Preporuci 12-03;”;
(b)
točke 6., 7., 8., 9. i 10. zamjenjuju se sljedećim:
„6.
posebnih tehničkih mjera i uvjeta za ribolov plavoperajnog tunja kako je utvrđeno u ICCAT-ovoj Preporuci 12-03, posebno pravila o najmanjoj veličini i povezanih uvjeta;
7.
ograničenja količine ulova i svih posebnih s time povezanih uvjeta, uključujući nadzora poštovanja kvota kako je predviđeno ICCAT-ovom Preporukom 12-03;
8.
pravila povezanih s dokumentacijom koja se odnose na plavoperajni tunj, kako je predviđeno ICCAT-ovom Preporukom 12-03;
9.
provedbe pilot-istraživanja namijenjenih boljoj procjeni broja i težine plavoperajnog tunja u trenutku ulova i stavljanja u kaveze, uključujući s pomoću stereoskopskih sustava;
10.
provedbe programa koji primjenjuje sustave stereoskopskih kamera ili alternativne tehnike koje omogućuju jednaku preciznost, a obuhvaća 100 % svih aktivnosti stavljanja u kaveze kako bi se za svaku aktivnost stavljanja u kaveze precizirali broj i težina ribe.”;
4.
u članku 7. točke 1. i 2. zamjenjuju se sljedećim:
„1.
ICCAT-ov program zajedničkih međunarodnih inspekcijskih pregleda kako je predviđeno točkama 99., 100., 101. i Prilogom 8. ICCAT-ovoj Preporuci 12-03;
2.
metoda inspekcijskih pregleda kako je predviđeno ICCAT-ovom Preporukom 12-03, a posebno njezinim Prilogom 8.;”;
5.
u članku 9. stavak 1. zamjenjuje se sljedećim:
„Država članica koja namjerava provoditi nadzor i inspekcijske preglede ribarskih plovila u vodama pod nadležnošću druge države članice u okviru Zajedničkog programa upravljanja mora o svojoj namjeri obavijestiti kontaktnu točku dotične obalne države članice, kako je predviđeno člankom 80. stavkom 5. Uredbe (EZ) br. 1224/2009, i CFCA-u.”;
6.
u članku 12. stavak 1. zamjenjuje se sljedećim:
„Poseban program kontrole i inspekcijskih pregleda provodi se nacionalnim akcijskim programom kontrole iz članka 46. Uredbe (EZ) br. 1224/2009, koji su usvojile Grčka, Španjolska, Francuska, Italija, Cipar, Malta i Portugal, a od 1. srpnja 2013. i nacionalnim akcijskim programom kontrole koji je usvojila Hrvatska.”;
7.
članak 15. mijenja se kako slijedi:
(a)
stavak 2. zamjenjuje se sljedećim:
„2. Privremena izvješća šalju se 15. srpnja i 15. rujna svake godine i odnose se na razdoblje do kraja prethodnog mjeseca, a završno izvješće šalje se 15. siječnja i odnosi se na prethodnu godinu.”;
(b)
u stavku 3. točki (b), podtočke i. i ii. zamjenjuju se sljedećim:
„i.
ribarsko plovilo (naziv, zastava, ribolovni alat i ICCAT-ov broj, broj pod kojim je plovilo upisano u Registar ribolovne flote Zajednice ili vanjska identifikacijska oznaka), klopka, ribogojilište ili poduzeće koje se bavi preradom i/ili trgovanjem proizvodima od plavoperajnog tunja;
ii.
datum i mjesto inspekcijskog pregleda i količina plavoperajnog tunja povezana s prekršajem;”;
8.
prilozi I., II., III. i IV. zamjenjuju se prilozima ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 13. kolovoza 2013.

Labels: 20
6